Жигжидийн Мөнхбат

Жигжидийн Мөнхбат (* 1941 оны 6 сарын 1-нд Төв аймгийн Эрдэнэсант суманд төрсөн- 2018 оны 4 сарын 9-нд Улаанбаатар хотод нас барсан) нь Монгол Улсын гавьяат тамирчин, Хөдөлмөрийн баатар, үндэсний бөхийн дархан аварга, Олимпын мөнгөн медальт тамирчин байсан.

 Намтар 
Ж.Мөнхбат 1941 оны могой жилийн 6-р сарын 2-нд Төв аймгийн Эрдэнэсант суманд "Хадан" хошуу гэдэг газар эцэг Чанцал, эх Хажид нарын 11 хүүхдийн 10 дахь хүү болж төржээ. Хүүг төрөөд удаагүй байхад нагац ах Жигжид нь үрчилж авчээ. Эрдэнэсант сумын 7 жилийн дунд сургууль төгсөөд Санхүүгийн Техникум улмаар Эдийн засгийн дээд сургуульд сурсан байна.    

1960 онд Санхүүгийн Техникумд сурч байхдаа сумын заан болоод л дараа жил нь 60 жилийн ойгоор шууд Улсын заан цол хүртэж байжээ.  

 Чөлөөт бөх 
Ж.Мөнхбат Монгол Улсын чөлөөт бөхийн тамирчдаас Олимп, Дэлхийн АШТ-ий анхны медалийг эх орондоо авчирсан. 1967 онд Энэтхэг улсын Шинэ Дели хотноо болсон чөлөөт бөхийн ДАШТ-ээс хүрэл медаль хүртсэн (Ираны Мажид Агилийг ялав) бол дараа жил нь Мексикийн Мехико хотод зохиогдсон Зуны Олимпын наадмаас мөнгөн медалиар энгэрээ мялаажээ.

 Тойрог  Өрсөлдөгч Улс  Дүн Цаг 1 Петер Дёринг ГерманОноогоор ялалт  2 Рауль Гарсия МексикЦэвэр ялалт (1:17) 3 Жан-Мари Шардонне ШвейцарТехникийн цэвэр ялалт 4  Гоц мөргөсөн 5 Продан Гаржев БолгарХайнцал (12 мин.) 6 Борис Гуревич ЗХУХайнцал (12 мин.) 7 Томас Пекхэм АНУОноогоор ялалт

 Үндэсний бөх  
Ж.Мөнхбат Үндэсний их баяр наадамд 6 удаа (1963-1967, 1974) түрүүлсэн. 1963 онд Улсын арслан У.Мижиддоржийг орхин түрүүлж Улсын арслан цол хүртсэн. 1964, 1965 онуудад Чойжилын Бээжин аварга, Хорлоогийн Баянмөнх нарыг арслан, заан цолтой байхад нь орхин түрүүлж Улсын аварга цол хүртсэн байна. 1966, 1967 онуудад дархан аварга Дарийн Дамдин, Дархан аварга Х.Баянмөнх нарыг орхин түрүүлсэн. 1974 онд Дархан аварга Х.Баянмөнхийг орхин сүүлчийн удаа түрүүлсэн. Анхны цагаан сарын барилдаанд 1963 онд түрүүлсэн байна. Цагаан сарын барилдаанд нийтдээ 6 удаа түрүүлж бүх бөхчүүдээс 3-т орох амжилт үзүүлжээ. Түүний өмнө Бадмаанямбуугийн Бат-Эрдэнэ, Х.Баянмөнх нар л зогсдог билээ. Улсын их баяр наадамдаа нийт 23 удаа шөвгөрч мөн л 3-т орох амжилт үзүүлсэн билээ. Хамгийн сүүлд 1994 онд 53 насандаа 6 даван шөвгөрч Улсын заан Р.Гансүхэд унасан билээ.

 Үндэсний бөхийн амжилт 



Гэр бүл
Эхнэр Ө.Тамир. Хүү Мөнхбатын Даваажаргал /Хакухо/ нь Японы мэргэжлийн сүмогийн ёкозүна цолтой бөх юм.

 Дурсгал
Түүнийг 2018 оны 4-р сарын 9-нд таалал төгсөхөд Спортын ордонд салах ёс гүйцэтгэж талийгаачийн шарилыг “Алтан-Өлгий”-д оршуулжээ. Салах ёс гүйцэтгэх ёслолд төр, нийгмийн нэрт зүтгэлтнүүд, спорт холбоодын удирдлагууд болон үндэсний бөхийн дархан аварга Х.Баянмөнх, Б.Бат-Эрдэнэ, А.Сүхбат, Г.Өсөхбаяр, аварга О.Балжинням, Г.Эрхэмбаяр, Ч.Санжаадамба, С.Мөнхбат нар энгүй хүчит аваргаа сүүлчийн замд нь үджээ. 

Ж.Мөнхбатад зориулан төрсөн нутаг Төв аймгийн Эрдэнэсант суманд 2023 оны 7-р сарын 21-нд цээж баримал гэрэлт хөшөөг нь сүндэрлүүлжээ.

Эх сурвалжууд

Ангилал:Дархан аварга
Ангилал:Монголын бөх
Ангилал:Монголын олимпын мөнгөн медальтан
Ангилал:Монголын олимпын оролцогч
Ангилал:Монголын азийн наадамд оролцогч
Ангилал:1964 оны зуны олимпод оролцогч
Ангилал:1968 оны зуны олимпод оролцогч
Ангилал:1972 оны зуны олимпод оролцогч
Ангилал:Монгол улсын хөдөлмөрийн баатар
Ангилал:Төвийнхөн
Ангилал:Эрдэнэсантын хүн
Ангилал:Монголчууд
Ангилал:1941 онд төрсөн
Ангилал:2018 онд өнгөрсөн